Ryhmä Wagner

Ryhmä Wagner () on venäläinen yksityinen palkka-armeija, joka toimii puolisotilaallisena joukkona. Se ajaa Venäjän oligarkkien ja hallituksen asioita niissä maissa, joissa on oligarkkien omistamaa liiketoimintaa. Sen palkkalistoilla on sopimussotilaita. Ryhmän vahvuus oli vuonna 2017 noin 6 000 sotilasta.

Wagner-ryhmä on käynyt sotaa Syyriassa ja taistellut sekä Ukrainassa että useassa Afrikan maassa, kuten Khalifa Haftarin joukkojen mukana Libyan toisessa sisällissodassa.

Keväällä 2018 julkisuuteen nousivat Wagnerin kärsimät suuret tappiot. Sen toiminta onkin sittemmin hieman hiipunut, ja sopimussotilaita on siirtynyt muihin sotilasyrityksiin. 

 Hybridiosaamiskeskuksen tutkimusjohtajan Hanna Smithin mukaan Wagneria rahoittaa Jevgeni Prigožin (”Putinin kokki”), joka tunnetaan myös Pietarin trollitehtaasta. Wagner on harjoitellut Venäjän sotilastiedustelupalvelun GRU:n kanssa. Tällaiset yritykset ovat Smithin mukaan Venäjälle keino kiistää vastuunsa operaatioistaan. Wagnerin komentaja, Dmitri Utkin, joka tunnetaan myös nimellä sodan ”Wagner”, oli palkintojenjako­tilaisuudessa Moskovassa joulukuussa 2016. Tiedon on vahvistanut Kremlin tiedottaja Dmitri Peskov, mutta edes uutislehti Fontanka ei saanut selville, mistä ansioista Utkin palkittiin ja minkä mitalin hän sai.

Marraskuussa 2022 vihittiin käyttöön Wagnerin päämaja Pietarissa.

Tausta 
Neljä entistä Venäjän turvallisuuspalvelun (FSB) upseeria perusti Moran Security Groupin. Johtajaksi tuli eversti Vjatsheslav Kalashnikov. Yhtiö toimii ja tarjoaa koulutusta turva-alalla ympäri maailmaa, aluksi erityisesti nykyajan merirosvousta vastaan. Yhtiö rekisteröitiin Belizessä ja Moskovassa vuonna 2011. Seuraavana vuonna yhtiön johto rekisteröi Pietarissa ja Hong Kongissa Slaavilaisen armeijakunnan, jonka tarkoitus oli suojata öljykenttiä ja -putkia Syyriassa. Vuonna 2013 Syyriaan lähti 267 palkkasoturia. Latakian sotilastukikohdassa heistä muodostettiin kaksi yksikköä. Toista kerrotaan johtaneen Dmitri Utkin.

Kesäkuussa 2014 ensimmäiset palkkasoturien ryhmät ylittivät Ukrainan rajan. Yhtä ryhmää johti eläkkeelle jäänyt GRU:n prikaatinkomentaja, everstiluutnantti Dmitri Utkin. Hänen johtamiaan ”wagnerilaisia” oli ollut Varsovan Instituutin mukaan jo helmi-maaliskuussa 2014 Krimillä.

Asema, toiminta 
Palkkasoturit ovat Venäjällä laissa kiellettyjä (perustuslain art. 13 ja rikoslain art. 208 sekä 359). Niinpä Venäjän yksityiset sotilasyritykset on rekisteröity ulkomailla, kuten Belizessä (Moran Security) tai Brittiläisillä Neitsytsaarilla (RSB-ryhmä). Palkkasotureille kuitenkin on käyttöä useissa konflikteissa, jos ei taisteluissa, niin vartioimassa öljylähteitä. Uskotaan, että GRU tai jokin muu korkea viranomaistaho loi Wagnerin ja pitää sitä yllä. Wagnerin koulutuskeskus on Krasnodarin alueella Molkinossa Etelä-Venäjällä, Venäjän sotilastukikohdan vieressä. Lännessä on usein väitetty, että Wagnerin ryhmä olisi ”Putinin kokkina” tunnetun suurliikemiehen Jevgeni Prigožinin valvonnassa.

Duumassa tehtiin 2010-luvulla useita palkkasoturiyritysten laillistamisehdotuksia, mutta ne kumottiin perustuslain vastaisina. Ranskan strategian laitoksen tutkijan Emmanuel Dreyfusin mukaan Venäjän hallinto hyötyy laittomuudesta: se auttaa valtion roolin kiistämisessä. Silti raporttien mukaan Wagnerin joukkoja on koulutettu Venäjän erikoisjoukkojen tukikohdan yhteydessä Krasnodarissa. Samanlaisia palkkasoturijoukkoja Kreml käytti jo 1990-luvulla tukiessaan Transnistrian ja Georgian kapinallisia.

Venäjän väitetään käyttävän ulkoisia sotilasyrityksiä sen takia, että se vähentää armeijan tappioita. Toinen syy ulkoisen yrityksen käyttöön lienee se, ettei sen toimia voi suoraan kytkeä Venäjän hallintoon.

Yhdysvaltain liittovaltion poliisi FBI on tarjonnut jopa 250 000 dollarin palkkion tiedoista, jotka johtavat Jevgeni Prigožinin pidättämiseen. Syynä on Yhdysvaltain vaaleihin vaikuttaminen vuosina 2016–2018. FBI:n mukaan Prigožin yritti heikentää vaalijärjestelmää ja viranomaisten työtä satojen valepersoonien ja identiteettivarkauksien avulla.

EU asetti 13. joulukuuta 2021 pakotteita Wagner-ryhmää vastaan. Ne koskevat myös kolmea yritystä (Velada LLC, Mercury LLC ja Evro Polis LLC) ja kahdeksaa Wagnerin johtohenkilöä. Päätöksen mukaan ”Wagner-ryhmä on vastuussa vakavista ihmisoikeusrikkomuksista Ukrainassa, Syyriassa, Libyassa, Keski-Afrikan tasavallassa, Sudanissa ja Mosambikissa, kuten kidutuksesta ja laittomista, sattumanvaraisista tai mielivaltaisista teloituksista”. Pakotelistalle joutui myös Dmitri Utkin, joka päätöksen mukaan ”määräsi henkilökohtaisesti sotilaskarkurin kiduttamisen kuoliaaksi sekä teon kuvaamisen” Homsissa kesäkuussa 2017.

Vuonna 2019 presidentti Putin erehtyi epäsuorasti myöntämään Wagner-ryhmän toiminnan. Toimittaja oli kysynyt: ”Syyrian sodan alusta lähtien Venäjä ei ole tunnustanut Jevgeni Prigožiniin kytköksissä olevan yksityisen sotilasurakoitsijan työntekijöiden kuolemia… Kertokaa meille, herra presidentti, miksi on ongelmallista kunnioittaa ja tunnustaa henkilöitä, jotka taistelivat maan etujen puolesta.” Putinin mukaan kyseessä oli öljyntuotantoon liittyvä puhtaasti taloudellinen asia, kuitenkin ”kaiken kaikkiaan tämä vahvistaa taistelua terrorismia vastaan, kun he palauttavat nämä kentät Isisiltä, mutta tällä ei ole mitään tekemistä Venäjän valtion tai Venäjän armeijan kanssa, joten me emme kommentoi tähän”. Maaliskuussa 2021 moskovalaiseen oikeuteen jätettiin valitus kuuden venäläisen tekemästä silpomis- ja kidutusmurhasta Syyrian Homsissa. Ilja Novikov, yksi kantajan asianajajista sanoi, että valtiolla on velvollisuus tutkia kansalaisten ulkomailla tehtyjä rikoksia. Tutkintakomitea ei ollut aloittanut tutkintaa, vaikka kaikki todisteet oli jätetty yli vuotta aiemmin. Helmikuussa 2022 Moskovan pääoikeusistuin vahvisti Basmannyn tuomioistuimen päätöksen. Tuomarin mukaan oli epäiltävissä, että video, jossa henkilöt puhuvat venäjää ja kiduttavat uhriaan, on epäaito. Novaja gazeta toimitti oikeudelle suurimman osan todisteista.

Wagner-ryhmää ei ole rekisteröity missään valtiossa. Kevin Limonier, Wagnerin asiantuntija Pariisi 8 -yliopistossa, sanoo, että Wagner ei ole ryhmä vaan brändi. Yhdysvaltain Blackwaterista, joka ansaitsi miljardeja Irakissa ja Afganistanissa ja muutti sitten nimensä, Wagner eroaa juuri siinä, että ”se ei ole olemassa virallisesti”. Wagner kuuluu organisaatioiden galaksiin, ”jolla on monia nimiä ja jota on vaikea jäljittää”. Jevgeni Prigožinin monialayhtymä toimii kolmella alueella: 1) palkkasoturit ja turvallisuus, 2) disinformaatiobisnes ja informaatiosota sekä 3) luonnonvarojen riisto Afrikassa. Limonierin mukaan Wagnerin tulot ovat viime vuosina kasvaneet valtavasti Afrikan operaatioiden myötä.

Ideologia 
On väitetty, että armeijan perustajalla Dmitry Utkinilla olisi intohimo Kolmanteen valtakuntaan ja Adolf Hitleriin. Ryhmän nimi on peräisin Hitlerin suosikkisäveltäjältä Richard Wagnerilta. Ryhmän taistelupaikolla Keski-Afrikan tasavallassa ja Malissa näkyy propagandaa ja t-paitoja, jossa on ”Valkyyrioiden ratsastus” -tunnuksia. Vaikka perustajalla ja taistelijoilla on sympatioita äärioikeistolaisiin ryhmiin, se ei ole ideologinen ryhmä, vaan pikemminkin palkkasoturien verkosto, joka liittyy Venäjän valtion turvallisuuteen.

Pietarin päämaja 
Marraskuussa 2022 vihittiin käyttöön Wagnerin päämaja Pietarissa. Aikaisemmin salaperäisenä esittäytyneen palkkasoturijärjestön uusi päämaja on lasiseinäinen, monikerroksinen rakennus. Se toimii järjestön hallinnollisena keskuksena ja innovaatiokeskuksena, jossa on ”isänmaallisia startup-yrityksiä”.

Ukrainassa 
Wagner-ryhmän väitetään avustaneen ”pieniä vihreitä miehiä” (naamioituneita sotilaita, joiden univormuissa ei ole sotilastunnuksia) Krimin niemimaan valtauksessa vuonna 2014.

BBC kertoi kesäkuussa 2014, että Venäjä-myönteiset kapinalliset olivat ampuneet alas armeijan Il-76 -kuljetuskoneen, minkä seurauksena 49 sotilashenkilöä kuoli. 3 vuotta myöhemmin Ukrainan turvallisuuspalvelu SBU ilmoitti, että koneen alasampumiseen ja hyökkäykseen Luhanskin lentokenttää vastaan oli osallistunut 72 PMC Wagnerin taistelijaa, joista 15 kuoli. Vuonna 2015 Ryhmä Wagner riisui kilpailevia kapinallisjoukkoja aseista. Nämä kapinallisjoukot kun eivät olleet Luhanskin tasavallaksi itseään kutsuvan kapinallisjoukon ja Kremlin kontrollissa. Ryhmä toimi myös Debaltsevessa. Osia yksityisarmeija Wagnerista osallistui sotatoimiin, siviiliväestön brutaaleihin kidutuksiin ja tappoihin myös Syyrian sisällissodassa. Ainakin osa tämän sotatoimiyrityksen sotilaista palasi Luhanskin alueelle tukemaan Luhanskin kapinallisjoukon ”sisäministeri” Igor Kornetia ”presidentti” Igor Plotnitskyn syrjäyttämisessä.

Britannian sotilastiedustelun mukaan hyökättyään Ukrainaan Venäjä lähetti maaliskuun lopussa 2022 Itä-Ukrainaan yli tuhat Wagner-yhtiön palkka-armeijaan kuuluvaa sotilasta. Heillä on määrä paikata Venäjän armeijan suuria tappioita kärsineitä joukkoja.

”Liigaan 18 000 syyrialaista” 
8. maaliskuuta 2022 Ukrainan puolustusministeriö ilmoitti, että ”Liigan (tunnettiin aiemmin nimellä Wagner) palkkaamat palkkasoturit osallistuvat jo taistelu­operaatioihin Ukrainassa osana Venäjän armeijaa”. Huhtikuussa 2022 Helsingin Sanomat ilmoitti, että Wagner-ryhmä käyttää nykyisin nimeä Liga. Lisäksi lehti kertoi, että Syrian Observatory for Human Rights -järjestön (SOHR) johtaja oli sanonut 20. huhtikuuta 2022, että Syyriassa 40 000 vapaaehtoista oli rekisteröitynyt halukkaaksi taisteluun Ukrainaan Venäjän puolesta. Näistä 18 000 olisi ilmoittautunut Wagner-palkkasotilasyhtymälle.

SOHR oli julkaissut 16. maaliskuuta 2022 samat luvut mainiten kuitenkin, että Syyrian hallituksen edustaja kiisti tiedot jyrkästi. The Jerusalem Post ilmoitti 17. maaliskuuta 2022, että Ukrainan puolustusministeriö on kertonut, että Bašar al-Assad on luvannut Venäjälle 40 000 sotilasta Ukrainan sotaan. Kesäkuun lopulla 2022 Carnegie Endowment -ajatushautomo ilmoitti, että väite 40 000 vapaaehtoisen rekisteröitymisestä muutamassa päivässä ei pidä paikkaansa. Syyria on kyllä yrittänyt värvätä vapaaehtoisia, mutta tulokset ovat olleet mitättömiä.

Ukrainan isku päämajaan 
Ukrainan kerrotaan iskeneen Luhanskissa Popasnassa sijaitsevaan Wagnerin päämajaan viikonloppuna 13.–14. elokuuta 2022. Isku on ehkä tehty yhdysvaltalaisilla Himars-ohjuksilla. Kuvia tuhosta on julkaistu viestipalvelu Telegramissa. Päämajassa oli iskun aikana väitetty olleen ”Putinin kokiksi” kutsutun Wagnerin rahoittajan Jevgeni Prigožinin. Uhreista ei ole tarkkaa tietoa. Tiedon päämajan sijainnista livautti Telegramissa julkaisemillaan kuvilla venäläinen toimittaja. Kopio viestistä ja kuvista lähti kiertämään verkossa ennen kuin se poistettiin.

Suuria tappioita Ukrainassa 
Lokakuussa 2022 Wagnerin entinen komentaja Marat Gabidullin arvioi ryhmän kärsineen Ukrainassa pahoja tappioita, ja sen sotilaiden taistelumoraalin olevan alhainen. Tuolloin Ukrainassa oli ainakin 5 000 Wagnerin sotilasta. Ryhmän vanhempi komentaja Aleksei Nagin kuoli Ukrainan vastahyökkäyksessä 20. syyskuuta 2022.

Syyriassa 
Virallisesti Venäjä ei käynyt Syyrian sodassa maataisteluja. Ryhmä Wagner toimi siellä epävirallisesti GRU:n alaisuudessa, paremmin koulutettuna kärkijoukkona, jonka turvin Syyrian armeija eteni kapinallisalueilla, kehui pietarilainen Oleg-niminen palkkasoturi. Hänen mukaansa Wagner oli ”nopean toiminnan joukko, joka lähetettiin paikalle kaikkein vaikeimpiin tilanteisiin”, mutta Isisin itsemurhataktiikka oli tietenkin kova vastus. Palmyran toinen taistelu oli palkkasotureille erityisen tappiollinen: yli sata kuoli. Wagnerin sotilaita on haavoittunut ja kuollut myös amerikkalaisten ilmaiskuissa. Nettiin vuotaneen videon mukaan palkkasoturit syyllistyivät Syyrian armeijan sotilaskarkurin kidutusmurhaan Homsissa, al-Shairin öljykentän lähellä.

Evro Polis, joka on kytketty Prigožiniin ja Wagneriin, ja Syyrian valtion omistama General Petroleum Corp. ovat tehneet sopimuksen, jonka mukaan venäläisyhtiö saa 25 % niiden öljy- ja kaasukenttien voitoista, jotka se valtaa ja suojaa Isisin taistelijoilta.

Khashamin taistelu 

Iltayöllä 7. helmikuuta 2018 lähestyi noin 500 sotilaan ja 25 ajoneuvon ja panssarivaunun vahvuinen sotajoukko Eufratin lähellä olevaa yhdysvaltalaisten vartioimaa Conocon kaasukenttää, joka on Deir al-Zourin maakunnassa. Kenttää puolusti vain noin 40 Yhdysvaltain erikoisjoukkojen sotilasta. Amerikkalais­asiakirjojen mukaan venäläiset (ilmeisesti wagnerilaiset) ja muut Syyrian hallitusta tukevat joukot tulittivat Conocon joukkoa panssarivaunuilla, raskaalla tykistöllä ja kranaatinheittimillä.

Yhdysvaltalaiset soittivat kuuman linjan kautta venäläisille, mutta ”Venäjän sodanjohto Syyriassa vakuutti meille, ettei kyse ollut heidän väestään”, kertoi puolustusministeri James Mattis myöhemmin senaatin kuulustelussa. Mattis määräsi vihollisjoukon hävitettäväksi. Yhdysvaltain ilmavoimat pommitti vihollista kolme tuntia.

Yhdysvaltain  sotilasviranomainen arvioi CNN:lle, että yhteenotossa kuoli yli 100 Syyrian hallitusta tukevaa taistelijaa. Myöhemmin vihollisen tappioiksi arvioitiin 200–300 kuollutta. Puolustajista vain yksi yhdysvaltalaisten puolella taistellut syyrialaissotilas haavoittui.

Venäjän ulkoministeriö vahvisti aluksi viiden venäläisen kuoleman. Myöhemmin se kertoi, että ”useita kymmeniä” oli kuollut tai haavoittunut, mutta nämä eivät kuuluneet Venäjän armeijaan eivätkä käyttäneet Venäjän armeijan kalustoa.

Valko-Venäjällä 
Useita Wagnerin sotilaita pidätettiin Valko-Venäjällä heinäkuussa 2020. Valtiollisen uutistoimiston mukaan maassa olisi parisataa Wagnerin sotilasta sekaantumassa maan vaaleihin. 33:sta pidätetystä ainakin 14 oli aiemmin taistellut Itä-Ukrainassa. Svoboda-uutistoimisto arveli heidän olleen vain matkalla Sudaniin, jossa Wagner on toiminut vuodesta 2019. Parin muun lähteen mukaan venäläisiä palkkasotureita saapui Sudaniin jo vuonna 2017.

Myöhemmin on väitetty, että Valko-Venäjällä pidätetty ryhmä palkkasotilaita ei kuulunut Wagneriin vaan oli Ukrainan sotilastiedustelu GUR:n perustaman peiteyhtiön tehtävissä. Ukrainalaiset yrittivät saada heiltä tiedustelutietoja ja kaapata ryhmän Ukrainaan, jossa heidät voitaisiin pidättää. Valko-Venäjän tiedustelu kuitenkin suhtautui epäluuloisesti miesjoukkoon, joka noudatti sotilaallista kuria ja oleskeli selvin päin kylpylähotellissa odottamassa, ja pidätti heidät, koska epäili heidän tulleen vaikuttamaan presidentinvaaleihin.

Afrikassa 
Wagnerin soturit ovat olleet aktiivisia Malin, Keski-Afrikan tasavallan, Mosambikin ja Libyan sodissa. He liittoutuvat sellaisten taisteluun joutuneiden johtajien ja miliisin komentajien kanssa, jotka voivat maksaa palveluistaan ​​käteisellä tai tuottoisilla kaivostoimiluvilla arvokkaisiin mineraaleihin, kuten kultaan, timantteihin ja uraaniin. Wagnerin joukot ovat kohdanneet usein syytöksiä kidutuksesta, siviilien murhista ja muista väärinkäytöksistä.

Varsinaisten sotilasoperaatioiden lisäksi Wagner sekaantuu politiikkaan, tukee itsevaltaisia johtajia ja järjestää digitaalisia propagandakampanjoita. Se lahjoittaa ruokaa köyhille ja tuottaa Afrikkaan sijoittuvia toimintaelokuvia. Elokuva Tourist (2021) ylistää niin sanottujen venäläisten ”sotilasohjaajien” tehtävää Keski-Afrikan tasavallassa ja se on dubattu myös songoksi, paikalliseksi kieleksi.

Keski-Afrikan tasavalta 
Prigožinilla on kulta- ja timanttikaivoksia Keski-Afrikan tasavallassa. Paikalliset louhivat näitä mineraaleja. Ryhmä Wagner tukee hallitusta varmistaakseen kaivostoiminnan maassa. Keski-Afrikan tasavallassa kuoli tuntemattomien asemiesten väijytyksissä kolme journalistia, jotka olivat tutkimassa Ryhmä Wagnerin toimia maassa.

Wagner toimii Keski-Afrikan tasavallassa yhä enemmän itsenäisesti. Vaikka Wagner-ryhmän palkkasoturit yhä kouluttavat Keski-Afrikan tasavallan asevoimia, he ovat toimineet riippumattomasti valtion joukoista vähintään 50 prosentissa poliittisen väkivallan tapahtumista toukokuusta 2021 alkaen, lukuun ottamatta lokakuuta 2021 sekä huhti- ja kesäkuuta 2022. Wagner-palkkasoturit ovat syyllistyneet siviileihin kohdistuvaan väkivaltaan useammin kuin toimiessaan valtion joukkojen rinnalla.

Marraskuussa 2021 ilmestyi Wagner-ryhmää kunnioittava muistomerkki maan pääkaupunkiin Banquihin.

Mali 
Vuonna 2021 Malin hallitus pyysi Wagner-ryhmää apuun islamin taistelijoita vastaan. Wagnerin saapumisen jälkeen Ranska veti joukkonsa Malista. Britannian ulkoministeriö on kuvaillut Wagneria ”konfliktin ajuriksi”, joka ”rahastaa epävakaudella omien etujensa hyväksi, kuten olemme nähneet muissa konfliktien koettelemissa maissa, kuten Libyassa ja Keski-Afrikan tasavallassa”.

Maaliskuussa 2022 uutisoitiin, että Malin joukot ja Wagnerin venäläisiset palkkasoturit olisivat teloittaneet noin 300 ihmistä Keski-Malissa.

Lokakuussa 2022 Yhdysvaltain korkea virkamies Victoria Nuland totesi Malin turvallisuustilanteen huonontuneen merkittävästi hallitsevan sotilas juntan valintojen vuoksi, joihin kuuluu päätös tehdä yhteistyötä Wagnerin kanssa. Terrorismin liittyvät tapaukset ovat lisääntyneet noin 30 prosenttia viimeisen kuuden kuukauden aikana.

Yhdysvallat, Ranska ja muut länsimaat syyttävät junttaa Wagnerin palkkaamisesta, minkä Malin viranomaiset kiistävät. He sanovat tekevänsä yhteistyötä Venäjän armeijan kanssa valtioiden välillä.

Alueilta, jossa Wagner-joukot työskentelevät, on tullut paljon raportteja ihmisoikeusloukkauksista. YK:n rauhanturvaoperaatiolta on estetty pääsy ”suuriin alueisiin” maasta. Sen edustusto MINUSMA on valittanut sitä, että juntta rajoittaa sen toimintaa. Nukand totesi: ”Olemme huolissamme siitä, että nämä joukot eivät ole kiinnostuneita Malin kansan turvallisuudesta, vaan sen sijaan ovat kiinnostuneita rikastuttamaan itsensä ja riisumaan maata - ja pahentavat terrorismitilannetta.”

Sudan 
20. maaliskuuta 2022 Yhdysvallat, Iso-Britannia ja Norja antoivat Al-Sudani -lehdessä yhteislausuman, jonka mukaan Wagner-ryhmä on sekaantunut ”laittomiin toimintoihin” kullankaivuussa ja disinformaation levittämisen Sudanissa. Sudanin ulkoministeriö vastasi, että ”hallitus haluaisi kieltää kokonaan” Wagnerin läsnäolon kaivosteollisuudessa ja sen antaman koulutuksen maan armeijalle. Turkin valtion uutistoimisto Anadolu Ajansi nimesi yhdeksän Afrikan maata, joissa Wagner toimii.

Prigožin toimii peiteyhtiöiden kautta ja lentää yksityisellä suihkukoneella tapaamaan Afrikan presidenttejä ja sotilasjohtajia. Peiteyhtiöt kuitenkin jättävät paperijäljen. Yhdysvaltain valtiovarainministeriö asetti vuonna 2020 pakotteita Prigožinin Meroe Gold -yhtiölle, jonka Sudanin-johtaja, Mikhail Potepkin, oli aiemmin töissä Pietarin trollitehtaalla.

Sudanin kullantuotanto kasvoi huimasti vuoden 2011 jälkeen, kun Etelä-Sudanin itsenäistyminen oli vienyt suurimman osan maan öljyvarallisuudesta. Vain kourallinen sudanilaisia on rikastunut kullalla, jonka kauppaa hallitsee kenraali Hamdanin perhe. Sudanin keskuspankin mukaan noin 70 prosenttia kullasta salakuljetetaan maasta. Wagner tukee Hamdania ja se tuki myös hänen edeltäjäänsä, Omar al-Bashiria.

Sudanilaiset kullankaivajat syyttivat heinäkuussa 2022 Wagnerin palkkasotureita joukkomurhista Etelä-Darfurin osavaltion ja Keski-Afrikan tasavallan (CAR) välisellä rajalla. Silminnäkijöiden mukaan Wagner-ryhmä on taistellut ryöstääkseen alueen rikkaat kultakaivokset edellisinä kuukausina, kun venäläiset palkkasoturit tappoivat useita kaivostyöläisiä ainakin kolmessa suuressa iskussa. Kaksi sudanilaista kaivostyöläistä, jotka selvisivät maaliskuussa Wagnerin palkkasoturien hyökkäyksistä, kertoivat olevansa pidätettyinä päiviä ja kidutettuina.

Slaavilainen armeijakunta 
Slaavilainen armeijakunta (SC, Slavonic Corps) oli Moran Groupin pilottiprojekti vuonna 2013, jossa kokeiltiin laajemman turvajoukon toimivuutta Syyriassa. Kaksi Moranin johtohenkilöä, Vadim Gusev ja Jevgeni Sidorov, kokosi 267 miehen joukon ja lupasi kullekin 5 000 dollaria kuussa öljy- ja kaasulaitosten suojelusta.

Hyökkäys Syyriaan vuonna 2013 epäonnistui, koska aseistus oli vanhaa ja heikkoa, eikä Syyrian armeija ja hallitus tehneet yhteistyötä heidän kanssaan. Venäläisille ei myöskään kerrottu kohdealueen kapinallisista, jotka pitivät hallussaan Deir al-Zourin öljykenttää.

Saattue joutui väijytykseen Homsissa, jossa Venäläiset saartanut Jaysh al-Islamin joukko oli moninkertaisesti sitä suurempi. Venäläiset ajoivat hiekkamyrskyn urvin he ajoivat saarron läpi Al-Suknahiin. Kapinalliset kuitenkin löysivät SC:n kadottaman kansion ja hälyttivät ilmoittaen, että venäläiset taistelevat Syyriassa.

Sen jälkeen SC kutsuttiin kotimaahan. Palkkasoturit pidätettiin ja he saivat varoituksen. Gusev ja Sidorov saivat kolmen vuoden vankeustuomiot rikoslain artiklan 359 rikkomisesta. Vankeuden jälkeen Sidorov perusti uuden yhtiön, joka käsitteli ammusten ja erikoisvarusteiden hankintasopimuksia Venäjän sisäministeriön joukoille.

Noin kaksi kolmasosaa SC:n joukoista ryhmittyi Dmitri Utkinin ympärille. Toukokuusta 2014 helmikuuhun 2015 wagnerilaiset taistelivat Itä-Ukrainassa. Sitten heidät lähetettiin takaisin moneksi vuodeksi Syyriaan, jossa Assad oli pulassa.

SC:n epäonnistuminen oli opettanut Wagnerin johtoa olemaan entistä näkymättömämpi.

Toimittajasurmat 
Kolme Wagneria tutkinutta toimittajaa ammuttiin Keski-Afrikassa kesällä 2018. Huhtikuussa 2018 Wagnerin toimintaa Syyriassa tutkinut toimittaja putosi asuntonsa parvekkeelta Jekaterinburgissa ja kuoli. Nämä Wagneriin liittyvät epäselvät kuolemat lyhyen ajan sisällä ovat herättäneet arveluita motiiveista. Toimittaja Julia Ioffen mukaan toimittajille on vaarallisinta asettua Putinin geopolitiikkaa vastaan.

Lähteet

Aiheesta muualla
Wagner group: UK reports Russian mercenaries deployed to eastern Ukraine: 30.3.2022; Katsaus Wagnerin historiaan ja tilanteeseen Itä-Ukrainassa; France24; 1min 28s.

Syyrian sisällissota
Venäjän–Ukrainan sota
Palkkasotilaat